
ОПРЕДЕЛЕНИЕ
№ 6
София, 28.03.2007 година


Върховният административен съд на Република България - 5-членен състав, І колегия, в закрито заседание в състав:

ПРЕДСЕДАТЕЛ: БОЯН МАГДАЛИНЧЕВ
ЧЛЕНОВЕ: СРЕБРИНА ХРИСТОВА
ГАЛИНА МАТЕЙСКА
ТАТЯНА ХИНОВА
МАРИО ДИМИТРОВ

при секретар и с участието
на прокурора изслуша докладваното
от съдията ГАЛИНА МАТЕЙСКА
тълк. дело № 7/2007 година.


Производството пред петчленен състав на Върховния административен съд е по реда на чл. 264, ал. 2 от Административнопроцесуалния кодекс (АПК).
В молба вх. № 10706 от 16.08.2006 г. с допълнение от 22.02.2007 г. Донка Христова Илиева и Дафинка Христова Вълевска, и двете от гр. Ловеч, заявяват, че е налице противоречива и неправилна съдебна практика, което е възпрепятстващ фактор за разрешаване на висящото спорно право за реалното им възстановяване на имот от 4250 дка, находящ се в стопанския двор на ТКЗС с кадастрален № 17370. Позовават се на решения на Върховния административен съд - ІV отделение, по адм. дело № 2272/2003 г., адм. дело № 6435/2004 г., адм. дело № 3688/2002 г. и на решение по адм. дело № 4885/2005 г. на петчленен състав - І колегия, от една страна, и от друга - на решение по адм. дело № 5716/2001 г. в тълкувателната му част, в което е застъпено противоположно становище, удовлетворяващо и техните интереси. Молителките всъщност не са доволни от изразеното в тези решения различно разбиране в кои случаи на застрояване в имота се дължи обезщетение със земя или с компенсаторни бонове по чл. 10б, ал. 1 от ЗСПЗЗ - със селскостопански постройки по чл. 41, ал. 1 от ЗУТ или със сгради по смисъла на чл. 37, ал. 1 от ЗУТ. В молбата няма конкретен петитум, но от обстоятелствената част може да се извлече искане за издаване на тълкувателно постановление по смисъла на чл. 259 от АПК.
Съгласно посочената разпоредба при противоречива или неправилна съдебна практика по прилагане на законите в административното правораздаване общото събрание на всички съдии от Върховния административен съд се произнася с тълкувателни постановления, които са задължителни за органите на съдебната и изпълнителната власт, за органите на местното самоуправление, както и за всички органи, които издават административни актове.
Разпоредбата на чл. 261, ал. 2 от АПК предвижда възможност за произнасяне по искане, направено от страни по дела, по които има влезли в сила противоречиви съдебни решения и определения.
При преценка на горните предпоставки настоящият петчленен състав на Върховния административен съд - І колегия, констатира, че в случая не са налице основанията за постановяване на тълкувателно постановление поради следното:
С решение № 11615 от 12.12.2003 г. по адм. дело № 2272/2003 г. тричленен състав на Върховния административен съд - четвърто отделение, в касационно производство по реда на чл. 33 във връзка с чл. 5, т. 4 от Закона за Върховния административен съд (понастоящем отменен) е обезсилил като недопустимо решение по гр. дело № 257/2002 г. на Ловешкия окръжен съд и вместо него е постановил друго, с което е отменил решение № 93 от 21.03.2001 г. по адм. дело № 1080/2001 г. на Ловешкия районен съд и е върнал делото на същия съд за ново разглеждане от друг състав. При повторното разглеждане новият състав е изпълнил точно указанията на по-горната съдебна инстанция и с решение от 11.06.2004 г. по адм. характер дело № 14/2004 г. в производство с правно основание чл. 19, ал. 8 от ППЗСПЗЗ е отменил обжалваното от Донка Христова Илиева, Дафинка Христова Вълевска и други наследници на Христо Сяров Петров решение № 65 от 31.07.2000 г. на Поземлената комисия - гр. Летница, в частта, с която е определено правото на обезщетение на собствениците за признато, но невъзстановено право на собственост върху 4,250 дка лозе в м. "Бостанята" в землището на с. Крушуна и е върнал на основание чл. 42 от ЗАП преписката на ОСЗГ - Ловеч - офис Летница, за произнасяне с решение по чл. 18ж, ал. 1 от ППЗСПЗЗ въз основа на решение № 343/12.07.1999 по гр. дело № 1080/1998 г. на ВКС, като признае за установено правото на собственост върху нива от 4,250 дка в м. "Бостанята" в землището на с. Крушуна и посочи ограниченията то да бъде възстановено в реални граници като попадащи в хипотезата на чл. 10б, ал. 1 от ЗСПЗЗ и възстанови собствеността при условията на чл. 18ж, ал. 2 от ППЗСПЗЗ във вр. с чл. 14, ал. 2 от ЗСПЗЗ.
С решение № 253 от 10.01.2005 г. по адм. дело № 6435/2004 г. в касационно производство по реда на чл. 33 и сл. във връзка с чл. 5, т. 4 от ЗВАС (отм.), образувано по касационна жалба на Донка Христова Илиева, Дафинка Христова Вълевска и другите наследници на Христо Сяров Петров - участвали в първоинстанционното производство, тричленен състав на Върховния административен съд - четвърто отделение, е оставил в сила горното решение. Касационната инстанция напълно е споделила изводите на Ловешкия районен съд, а именно, че обжалваното решение на ОСЗГ № 65/31.07.2000 г. на ПК - гр. Летница, е издадено, без да са налице предвидените в реституционната процедура предпоставки, защото размерът на обезщетението се определя въз основа на решение на ОСЗГ по чл. 14, ал. 1 от ЗСПЗЗ във връзка с чл. 18ж, ал. 1 от ППЗСПЗЗ, като в него изрично административният орган отбелязва мотивите за отказа да възстанови собствеността върху имотите в реални граници (в съществуващи или възстановими стари граници) и ограниченията за възстановяването. Именно това решение трябва да влезе в сила и да е основание за постановяване на следващото - за стойността на обезщетението, каквото е и обжалваното, и доколкото по делото липсват данни за такова решение, първоинстанционният съд правилно е върнал на основание чл. 42, ал. 2 от ЗАП (понастоящем отменен) преписката за произнасяне от страна на ОСЗГ въз основа на решение № 343/12.07.1999 г. по гр. дело № 1080/1998 г. на Върховния касационен съд, с което съгласно изискването на чл. 11, ал. 2, изр. 2 от ЗСПЗЗ да признае за установено правото на собственост, но посочи ограниченията то да бъде възстановено реално върху процесните земи като попадащи в хипотезата на чл. 10б, ал. 1 от ЗСПЗЗ, тъй като видно от данните по спора, същите представляват стопански двор и върху тях са застроени селскостопански постройки.
С решение № 9772 от 09.11.2005 г. по адм. дело № 4885/2005 г. петчленен състав на Върховния административен съд - І колегия, е оставил без уважение молбата, подадена от Донка Христова Илиева, Дафинка Христова Вълевска и другите наследници на Христо Сяров Петров, за отмяна на основание чл. 231, ал. 1, б. "г" от ГПК на влязлото в сила решение по горното адм. дело № 6435/2004 г. на тричленния състав на Върховния административен съд, защото не е налице противоречие с решение на Ловешкия окръжен съд по гр. дело № 235/1998 г., с което им е било признато правото да възстановят собствеността на 7,650 дка земеделски земи в землището на с. Крушуна, Ловешка област.
С цитираните три дела по описа на Върховния административен съд е извървян пътят на съдебен контрол - редовен и извънинстанционен, за проверка законосъобразността на административния акт - решение № 65 от 31.07.2000 г. на Поземлената комисия - гр. Летница, с което на наследниците на Христо Сяров Петров е определено правото на обезщетение за признато, но невъзстановено право на собственост върху 7,650 дка земеделска земя, ІV категория Х 615 лв./дка, обезщетение всичко на обща стойност 4705 лева. Правното основание за издаването на това решение е чл. 19, ал. 8 от ППЗСПЗЗ. Това решение обаче се постановява едва след влизане в сила на друго решение по чл. 18ж, ал. 1 от ППЗСПЗЗ, каквото в конкретния случай се е установило, че няма и точно затова е отменено обжалваното и преписката върната за издаване на такова с конкретни указания. Въпросът с начина на възстановяване правото на собственост върху земеделските земи е законодателно уреден - в съществуващи (възстановими) на терена стари реални граници, в нови граници с план за земеразделяне или като земи, попадащи в територии по § 4 от ПЗР на ЗСПЗЗ. Собствениците, респективно техните наследници имат право на обезщетение по тяхно искане с равностойни земи от общинския поземлен фонд и/или с поименни компенсационни бонове само когато имотите им попадат в строителните граници на населените места (в границите на урбанизираните територии) или са извън тях, но са застроени или върху тях са проведени мероприятия, които не позволяват реалното им връщане, в които случаи е налице хипотезата на чл. 10б, ал. 1 от ЗСПЗЗ. Всички тези обстоятелства обаче не се установяват в производство с правно основание чл. 19, ал. 8 от ППЗСПЗЗ. Затова е ирелевантно използването в решенията на Върховния административен съд, на които се позовават молителките в молбата си за издаване на тълкувателно постановление, на изрази, отнасящи се за местонахождението на имотите - в стопански двор на бившето ТКЗС, в строителните граници или извън тях, в урбанизирана територия или извън нея, както и за вида на застрояването върху имота - селскостопанска постройка или сграда. Такива обстоятелства не се изследват и респективно не се обсъждат в производство по чл. 19, ал. 8 от ППЗСПЗЗ, а в друго - по реда на чл. 14, ал. 3 от ЗСПЗЗ. Още по-неотносимо за твърдяната неправилна практика е и посоченото в молбата на Донка Христова Илиева и Дафинка 
Христова Вълевска решение № 8515 от 25.09.2002 г. по адм. дело № 3688/2002 г. на Върховния административен съд - четвърто отделение, което е постановено в касационно производство по обжалване на решение на районен съд, постановено в производство по чл. 19, ал. 8 от ППЗСПЗЗ, което се отнася за други лица, различни от молителките.
Независимо от това е необходимо да се подчертае, че практиката на Върховния административен съд по делата с правно основание чл. 19, ал. 8 от ППЗСПЗЗ е непротиворечива и правилна като съобразена със закона - в случаите на чл. 10б, ал. 1 от ЗСПЗЗ, тоест когато имотите попадат в строителните граници на населените места (в границите на урбанизираните територии) или са извън тях, но са застроени или върху тях са проведени мероприятия, които не позволяват реалното им връщане, собствениците, респективно техните наследници имат право на обезщетение по тяхно искане с равностойни земи от общинския поземлен фонд и/или с поименни компенсационни бонове, като стойността на дължимото обезщетение се определя съгласно издадената на основание чл. 36, ал. 2 от ЗСПЗЗ Наредба за условията и реда за установяване на текущи пазарни цени на земеделските земи, приета с ПМС № 118 от 26.05.1998 г., обн. в ДВ, бр. 64/1998 г., с последващи изменения и допълнения, включително и в заглавието й - Наредба за реда за определяне на цени на земеделските земи. В тази наредба са нормативно регламентирани критериите и условията, от които се изхожда, за да се определи размерът на обезщетението за земеделските земи, включително и по чл. 10б, ал. 1 ЗСПЗЗ, който попада в приложното поле на наредбата съгласно чл. 1, т. 1.
Няма противоречие между групата решения, цитирани от молителките Донка Христова Илиева и Дафинка Христова Вълевска: по адм. дело № 2272/2003 г., по адм. дело № 6435/2004 г., по адм. дело № 3688/2002 г. и по адм. дело № 4885/2005 г., и решението по адм. дело № 5716/2001 г., в което според молителките е застъпено противоположно становище, удовлетворяващо и техните интереси. 
С последното решение под № 10372 от 28.12.2001 г. по адм. дело № 5716/2001 г., в производство по реда на чл. 23 във връзка с чл. 5, т. 1 от ЗВАС (отм.) петчленен състав на Върховния административен съд е отхвърлил жалба, подадена срещу чл. 19, ал. 8, изречение второ от ППЗСПЗЗ, в частта "...по отношение на стойността на дължимото обезщетение...". За да приеме, че не е налице противоречие между нормативен акт от по-ниска степен (правилник) с нормативен акт от по-висока степен (закон), съдът е направил преглед на цялата нормативна уредба за земеделската реституция, регламентирана в ЗСПЗЗ и ППЗСПЗЗ, при което използваните изрази за обосноваване на този извод не могат да се възприемат нито в полза, нито във вреда на молителките и техните права и интереси не се влияят от изхода на посоченото дело, образувано по повод жалба на трети лица срещу подзаконов нормативен акт. Ако наредбата в обжалваната й част беше отменена, тогава решението щеше да има сила спрямо останалите неучастващи в процеса лица и административни органи, но при всички случаи това разрешение не прави практиката на Върховния административен съд по делата с правно основание чл. 19, ал. 8 от ППЗСПЗЗ неправилна или противоречива.
Проблемният на молителките въпрос за получаване на обезщетение поради застрояване в имота не може да доведе до постановяване от Върховния административен съд на противоречиви или неправилни съдебни решения, защото както се каза и по-горе, характерът на застрояването не се установява в производство по 
чл. 19, ал. 8 от ППЗСПЗЗ, а в производство по чл. 14, ал. 3 от ЗСПЗЗ пред районен съд, на който касационна инстанция е окръжен съд, а понастоящем след изменението на текста в § 117 от ПЗР на АПК - съответният административен съд.
С оглед всичко изложено в конкретния случай не са налице основанията за постановяване на тълкувателно постановление, поради което искането следва да бъде отклонено, а образуваното въз основа на молбата производство да бъде прекратено.
Воден от горното и на основание чл. 264, ал. 3 от Административнопроцесуалния кодекс, Върховният административен съд - петчленен състав,

ОПРЕДЕЛИ:

ОТКЛОНЯВА искането на Донка Христова Илиева и Дафинка Христова Вълевска, и двете от гр. Ловеч, за произнасяне от Общото събрание на съдиите от Върховния административен съд с тълкувателно постановление по въпроса: в кои случаи на застрояване в имота се дължи обезщетение по чл. 10б, ал. 1 от ЗСПЗЗ с равностойни земи от общинския поземлен фонд и/или с поименни компенсационни бонове - със селскостопански постройки по смисъла на чл. 41, ал. 1 от ЗУТ или със сгради по чл. 37, ал. 1 от ЗУТ.
ПРЕКРАТЯВА производството по тълкувателно дело 
№ 7/2007 г. по описа на Върховния административен съд.
ОПРЕДЕЛЕНИЕТО не подлежи на обжалване.
